CELEX: 32021D0905
Language: sk
Date: 2020-12-03 00:00:00
Title: Rozhodnutie Rady (SZBP) 2021/905 z 3. decembra 2020 o podpise a uzavretí, v mene Únie, Dohody medzi Európskou úniou a Somálskou federatívnou republikou o štatúte vojenskej misie Európskej únie na podporu výcviku bezpečnostných síl Somálska (EUTM Somalia) v Somálskej federatívnej republike

7.6.2021   
               
               
                  SK
               
               
                  Úradný vestník Európskej únie
               
               
                  L 200/1
               
            
         ROZHODNUTIE RADY (SZBP) 2021/905
         z 3. decembra 2020
         o podpise a uzavretí, v mene Únie, Dohody medzi Európskou úniou a Somálskou federatívnou republikou o štatúte vojenskej misie Európskej únie na podporu výcviku bezpečnostných síl Somálska (EUTM Somalia) v Somálskej federatívnej republike
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 37, v spojení s článkom 218 ods. 5 a 6 Zmluvy o fungovaní Európskej únie,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 15. februára 2010 prijala rozhodnutie 2010/96/SZBP (1), ktorým zriadila vojenskú misiu Európskej únie na podporu výcviku bezpečnostných síl Somálska (EUTM Somalia).
                  
               
                     (2)
                  
                  
                     Predseda dočasnej federálnej vlády Somálskej republiky 11. januára 2013 v liste adresovanom vysokému predstaviteľovi potvrdil, že „práva a povinnosti stanovené v Dohode o štatúte misie pod vedením EÚ Atalanta uzavretej 31. decembra 2008 sa budú vzťahovať aj na misiu EUCAP Nestor, jej personál, priestory a majetok“, a oprávnil „personál misie EUTM na použitie potrebnej a primeranej sily“ vrátane „ochrany personálu misie, jej priestorov a majetku, ako aj ochrany osôb v blízkom okolí personálu misie pred činmi, ktoré by ohrozili život týchto osôb alebo ktoré by im pravdepodobne spôsobili vážnu fyzickú ujmu“.
                  
               
                     (3)
                  
                  
                     Rada 19. novembra 2018 prijala rozhodnutie (SZBP) 2018/1787 (2), ktorým sa misia EUTM Somalia predĺžila do 31. decembra 2020.
                  
               
                     (4)
                  
                  
                     Rada 11. novembra 2019 rozhodla, že by sa mali začať rokovania s cieľom uzavrieť dohodu medzi Úniou a Somálskou federatívnou republikou o štatúte misie EUTM Somalia.
                  
               
                     (5)
                  
                  
                     Politický a bezpečnostný výbor 16. júla 2020 v súvislosti s komplexným a koordinovaným strategickým preskúmaním záväzkov v oblasti Spoločnej bezpečnostnej a obrannej politiky v Somálsku a Africkom rohu okrem iného súhlasil, že misia EUTM Somalia by sa mala predĺžiť do 31. decembra 2022.
                  
               
                     (6)
                  
                  
                     Únia a Somálska federatívna republika dosiahli dohodu o štatúte misie EUTM Somalia v Somálskej federatívnej republike.
                  
               
                     (7)
                  
                  
                     V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami. Dánsko sa nezúčastňuje na vykonávaní tohto rozhodnutia a teda neprispieva na financovanie tejto misie.
                  
               
                     (8)
                  
                  
                     Dohoda by sa mala schváliť v mene Únie,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Dohoda medzi Európskou úniou a Somálskou federatívnou republikou o štatúte vojenskej misie Európskej únie na podporu výcviku bezpečnostných síl Somálska (EUTM Somalia) v Somálskej federatívnej republike. (3)
            
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu s cieľom zaviazať Úniu.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 3. decembra 2020
            
               
                  Za Radu
               
               
                  predseda
               
               M. ROTH
            
         
         
            (1)  Rozhodnutie Rady 2010/96/SZBP z 15. februára 2010 o vojenskej misii Európskej únie na podporu výcviku bezpečnostných síl Somálska (Ú. v. EÚ L 44, 19.2.2010, s. 16).
         
            (2)  Rozhodnutie Rady (SZBP) 2018/1787 z 19. novembra 2018, ktorým sa mení a predlžuje rozhodnutie 2010/96/SZBP o vojenskej misii Európskej únie na podporu výcviku bezpečnostných síl Somálska (Ú. v. EÚ L 293, 20.11.2018, s. 9).
         
            (3)  Pozri stranu 3 tohto úradného vestníka.